### Resume

TVIS anmoder i henhold til TVIS´ vedtægter om godkendelse af nærværende låneoptag.

Projekterne under låneanmodningen fokuserer på investeringsbehovet i perioden 2022-2026 og kan opdeles i følgende 4 hovedgrupper:

1. Større vedligehold. Udskiftning af hovedpumper med et investeringsbehov på 45 mio. kr.

2. Nye varmeproducenter med et investeringsbehov på 182 mio. kr.

3. Nye proceskunder tæt på TVIS´ transmissionsrør med et investeringsbehov på 41 mio. kr.

4. Udbygning af TVIS til nye forsyningsområder i samarbejde med Fjernvarmeselskaberne med et investeringsbehov på 266 mio. kr.

Det samlede lånebehov i perioden 2022 til 2026 udgør således 534 mio. kr. Investeringerne giver en samlet CO2 reduktion på ca. 460.000 ton CO2 i driftsperioden og en besparelse ved forbrugerne på 1,02 kr./GJ. Det skal dog bemærkes at der vil være massive besparelser ved husstande med olie- eller gasopvarmning, men dette indgår ikke i besparelserne ved TVIS’eksisterende forbrugere.

### Sagsfremstilling

TVIS er et kommunalt interessent-selskab etableret efter §60 i [adresse].

Interessentkommunerne udgør:

* Middelfart med en ejerandel på 8,14%
* Kolding med en ejerandel på 28,87%
* Fredericia med en ejerandel på 31,68%
* Vejle med en ejerandel på 31,32%

TVIS er et varmetransmissionsselskab der køber varmen ved CrossBridge Energy, Ørsted, Energnist, Everfuel og en mindre del overskudsvarme fra aktiviteter i Middelfart, Vejle samt Fredericia. Varmen distribueres herefter til de tilsluttede varmeselskaber.

TVIS overvåger og vedligeholder 123 km transmissionsledninger og 60 stationer på tværs af fire kommuner i [adresse] og sørger for, at 9 fjernvarmeselskaber kan levere varme til 242.000 borgere.

I henhold til varmeforsyningsloven lånefinansierer TVIS alle investeringer og i henhold til TVIS´ vedtægter skal alle låneoptag godkendes på 2 bestyrelsesmøder i TVIS med min. 4 ugers mellemrum, hvorefter de 4 ejer kommuners byråd skal godkende låneanmodningen. Denne godkendelsesproces tager 4,5 - 5,5 måneder, hvilket er problematisk i en tid hvor såvel staten, ejerne, virksomhederne samt borgerne ønsker en hurtig udfasning af gassen samt en reduktion af CO2 udledningen. Derudover er det ikke muligt at få bindende tilbud fra leverandører 4,5 til 5,5 måneder frem i tiden.

Samtidig vil det være misvisende at regne alle projekterne som ”enkeltstående” projekter da udvidelser af varmesalget hænger sammen med de langsigtede investeringer i den supplerende produktion, overskudsvarme samt spids/reserve kapacitet. Det er således mere korrekt at se på den samlede portefølje af projekter og dermed det samlede investeringsbehov. TVIS ønsker derfor en godkendelse af en samlet låneramme for perioden 2022-2026.

For at sikre forsyningssikkerheden skal TVIS igennem en større udskiftning af de eksisterende hovedpumper fra 1986 og i perioden 2022 til 2026 forventes det, at der skal udskiftes pumper på 3 stationer med en samlet omkostning på 45 mio. kr. Projektet skal ses som et nødvendigt vedligehold til sikring af forsyningssikkerheden og der gennemføres ikke en selskabsøkonomisk vurdering på denne udskiftning. Investeringerne i nye hovedpumper indgår i det eksisterende langsigtsbudget.

Før de øvrige investeringsprojekter gennemføres udarbejdes en business case for hver investeringsbeslutning, til bestyrelsen, hvor der tages udgangspunkt i opdaterede og aktuelle forudsætninger på beslutningstidspunktet. Derudover bliver Kommunaldirektør og Teknisk direktør i ejer kommunerne informeret parallelt med bestyrelsen når lånerammen tænkes udnyttet.

Det skal i den sammenhæng bemærkes at Bestyrelsen på baggrund af positive business cases, har godkendt procesvarme projekterne vedr. udfasning af gas ved Arla i [adresse], European Protein i Jelling og Moveero i Lunderskov, under forudsætning af at nærværende låneanmodning godkendes.

En godkendelse af lånerammen vil ikke nødvendigvis føre til en gennemførelse at alle de nævnte projekter og enkelte nye projekter kan erstatte nuværende projekter men det forudsættes at alle:

* udvidelser af varmegrundlaget har en positiv selskabsøkonomi og en positiv samfundsøkonomi.
* nye varmeaftaler og alt ny produktion erstatter dyrere produktionsenheder.

Der er tale om finansiering til 3 overskudsvarme projekter, 4 procesvarme projekter, 4 fjernvarme projekter og 1 enkelt projekt som omhandler fjernvarme samt procesvarme.

For projekterne vurderes selskabsøkonomien stepvis ved at sammenligne de samlede omkostninger hhv. før og efter inddragelse af projekterne i hver af de tre grupper dvs. Overskudsvarme, Øivind Jeppesen og Fjernvarme.

Udgangspunktet for analyserne er TVIS’ Varmeplan 2021 med opdateringer og det deraf følgende langtidsbudget udarbejdet i juni 2022.

I denne fase er der udelukkende fokuseret på selskabsøkonomi for at analysere om projekterne samlet set har en positiv økonomisk effekt for de eksisterende forbrugere i TVIS. Investeringer i de nye projekter for i alt 534 mio. kr. forudsættes som udgangspunkt, finansieret som en annuitet over 30 år med en rente på 3,05 % (2,50% + 0,55% i garantiprovision) - dvs. svarende til de øvrige investeringer i TVIS’ Reference langtidsbudget. Herudover er der gennemført en følsomhedsanalyse i forhold til en negativ udvikling i renten, investeringsomkostningerne samt produktions forholdende.

Den samlede udvidelse medfører en udvidelse af varmesalget på knap 1000 TJ og en prisreduktion på 1,02 kr./GJ.

Ses der på risikoen ved investeringerne er der tale om ret robuste investeringer idet:

* en rentestigning på 1,5% vil reducere prisreduktionen til 0,51 kr./GJ.
* forøgede investeringsomkostninger på 10% vil reducere prisreduktionen til 0,81 kr./GJ.
* forøgede meromkostninger til den nye varmeproduktion på 12% reducere
* prisreduktionen til 0,45 kr./GJ.

Ses der på proceskunderne enkeltvis så fremgår det at alle projekter med proceskunder medfører en besparelse til de nuværende kunder på mellem 0,01 kr./GJ og op til 0,36 kr./GJ.

Ses der på udvidelserne enkeltvis så fremgår det at fire af udvidelserne medfører en besparelse til de nuværende kunder på mellem 0,02 kr./GJ og op til 0,20 kr./GJ. Et enkelt projekt medfører, med den nuværende viden, et negativt bidrag på 0,1 kr./GJ men er medtaget da TVIS vurderer at projektet kan optimeres yderligere.

Projekterne der omhandler levering af procesvarme til Arla, European Protein og Moveero er klar til implementering umiddelbart efter godkendelse af nærværende låneanmodning.

Der stilles som betingelse, at lånet optages i Kommunekredit som et annuitetslån over 30 år.

TVIS betaler garantiprovision til ejer-kommunerne. Garantiprovisionen ved nærværende lånoptagelse er beregnet til 0,55 %.

Det medfører en årlig garantiprovision på 2,937 mio. kr. heraf 0,920 mio. kr. til Vejle Kommune, under forudsætning for at lånoptagelsen er på i alt 534 mio. kr.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Det samlede lånebehov i perioden 2022 til 2026 udgør således 534 mio. kr. Investeringerne giver en samlet CO2 reduktion på ca. 460.000 ton CO2 i driftsperioden og en besparelse ved forbrugerne på 1,02 kr./GJ. Det skal dog bemærkes at der vil være massive besparelser ved husstande med olie- eller gasopvarmning, men dette indgår ikke i besparelserne ved TVIS’eksisterende forbrugere.

### Historik

Teknik- og Miljødirektøren indstiller, 4. november 2022, pkt. 198:

at lånoptagelse på op til 534 mio. kr. i TVIS, under forudsætning af, at lånet optages i Kommunekredit, godkendes som beskrevet i sagsfremstillingen, og

at der opkræves garantiprovision på 0,55 % svarende til 0,920 mio. kr. for Vejle Kommune.

Beslutning fra Klima, Natur- og Miljøudvalget, 4. november 2022, pkt. 198:

Anbefalet.

Nicklas Gregersen var fraværende.

Beslutning fra Økonomiudvalget, 14. november 2022, pkt. 224:

Anbefales.

### Beslutning

Godkendt.